**Odisee**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De n-ar fi fost vreodată-o Troe

Aș născoci-o să existe:

Eu de plecare am nevoie

Să vin din valurile triste.

Fugind spre Soare, de la Soare

Doar calea fie începută

Că pe un cal de lemn călare,

Că pe o bârnă de la plută.

Să fugăresc din urmă anii

Fugind de timpi să nu mă frângă

Și-ale lui Hercule coloane

Să fie-n dreaptă și în stângă.

Venind cu fața arsă-n drumuri,

Schimbând cămașa mea cea ruptă,

Iar voi vedea în zare fumuri

Ce m-or striga severe-n luptă.

Și voi pleca trăgându-mi coiful

Mai jos să nu se vadă văzul

Să nu îmi birui tu cu oful

Prietenia mea și crezul.

Mi-oi îneca în mări gunoiul

Să nu mă ducă în înfrângeri

Și fiecare cu războiul -

Cu cel de lemn - tu, eu - de sânge.

Pe căile ce în lumine

Lucesc că-n nestemate-s parcă

Voi pizmui aprins delfinii

Că ei n-au unde să se-ntoarcă.

Dar iar curenții m-or aduce

Și eu voi face la venire

Unealta ta să fie cruce,

Țesutul - numai o prostire.

Fricos ca între blânde șoapte

Avântul meu poate s-adoarmă

Eu voi privi iar mai departe

Pe unde orizontul cheamă.

Să plec din calcule de minte,

Din cele zise și nezise

Nu cu picioarele-nainte,

Ci cu privirile în vise.

Dar azi aud:„ Iar cu țesutul

Nu vreau ca să rămân lăsată,

Îmi iau și eu coiful și scutul

Suveica aruncând-o baltă.

Voi declara și eu războiul

Acestui trai ca mucegaiul

Și născocind cu tine-o Troie

Vom căuta etern ce-i raiul!”

Victor Bragagiu